સતીએ શિવપૂજન કર્યું અને મેનાએ શિવાદેવીનું તપ કર્યું. સંતાનની ઇચ્છાવાળી મેનાએ સત્યાવીસ વર્ષ સુધી ચૌત્ર મહિનાથી માંડીને શિવાદેવીનું પૂજન કર્યું. આઠમે ઉપવાસ કરી નોમની તિથિએ ગંગાકિનારે ઔષધથી યુકત ટેકરા પર ઉમાદેવીની માટીની મૂર્તિ બનાવી લાડવા, બલિદાનના લોટ, દૂધપાક અને ચંદનપુષ્પ સહિત જાતજાતની વસ્તુઓ અર્પણ કરી તેમની પૂજા કરતી. કોઈ વેળા વ્રત ધારણ કરી તે આહાર વિનાની રહેતી. કોઈ વેળા વાયુનો ને કોઈ વેળા જળનો આહાર કરતી. એમ શિવાદેવીએ ચિત્ત સ્થાપી દઈ મેનાએ સત્યાવીસ વર્ષ પસાર કર્યાં. એથી એ અત્યંત તેજસ્વી બન્યાં. મેનાના તપથી શિવાદેવી પ્રસન્ન થયાં અને સો પુત્ર તથા એક પુત્રીનું વરદાન આપ્યું.